eo en eo eo eo eo eo eo eo eo en pt eo nl eo eo eo es eo eo eo eo eo de eo eo de eo eo it en
Esperanto-tradukoj el altkvalitaj Nederlandlingvaj ĵurnaloj
la Nederlanda ĵurnalo NRC Handelsblad
tradukis ĝin (el la Nederlanda en Esperanton) Toon Witkam
Ruza armeo — Ĉinio elektas por scioj, soldato rajtas esti dika
Fare de nia korespondanto
NRC Handelsblad 18 junio 2014
ŜANHAJO. La ĉina armeo, kun 2,3 milionoj da soldatoj la plej granda en la mondo, bezonas ruzajn, prefere ruzegajn rekrutojn. Sekve, oficiroj kaj deĵorantoj ekde nun rajtas esti pli dikaj, pli mallongaj kaj eĉ iomete miopaj. Kondiĉe ke ili almenaŭ havas universitatan gradon, diplomon de profesia altlernejo aŭ de mezlernejo (kun altaj poentoj por matematiko) en la poŝo.
Motivo por la novaj reguloj laŭ la Popola Liberiga Armeo estas ke oni bezonas virojn kaj virinojn kapablajn funkciigi novecajn armilojn, kiel raketsistemojn kaj komputilojn. Pro tio ke 70 procentoj de la ĉinaj finstudintoj kaj mezlernejanoj estas miopaj kaj – laŭ la malnovaj normoj – tro dikaj kaj tro malgrandaj, la akceso-kriterioj estas malrigidigataj.
"La armeo jam delonge ne plu bezonas muskolforton kaj korpan eltenpovon precipe, sed intelekton anstataŭe", diras proparolanto de la armeo en la amaskomunikiloj. Fakto ankaŭ estas ke, pro la prospero kaj la ŝanĝiĝintaj manĝkutimoj en Ĉinio, junuloj estas pli dikaj ol iliaj gepatroj kaj geavoj, kiuj en sia juneco ne manĝis viandon, glaciaĵon aŭ ĉipsojn.
La Popola Liberiga Armeo ankaŭ ne plu povas permesi sin, repuŝi junulojn kun laŭmodaj tatuaĵoj (ne pli ol 10 centimetrojn da inko): nuntempe multaj lernejanoj havas tatuaĵon.
Ĉiuj artikoloj   |   Reagoj
Dankon pro via reago.
© oktobro 2018 Toon Witkam | Powered by RosyGrass